MFA SportPlus tagħti rapport dettaljat dwar il-ħidma tagħha F'konferenza tal-aħbarijiet li saret fis-Civil Service Sports Club, fil-Belt Valletta, ingħata rendikont dettaljat dwar il-ħidma tal-kumpanija MFA SportsPlus Limited. Din l-aġenzija ġiet imwaqqfa sentejn ilu bi sħab mal-Malta FA u l-kumpanija Awstrijaka SLFC. MFA SportsPlus Limited tipprovdi numru ta' servizzi relatati ma' turiżmu sportiv. L-attivitajiet ewlenin tagħha huma l-organizzazzjoni ta' kampijiet ta' taħriġ kemm għal timijiet lokali kif ukoll għal dawk barranin. Fl-istess waqt huma jieħ­du ħsieb l-aspetti loġistiċi kollha fosthom l-ivjaġġar, l-akkomodazzjoni u t-trasport kemm għal dawk it-ti­mi­jiet lokali li jridu jsiefru kif ukoll għal dawk barranin li jitħajru jiġu fil-Ġżejjer Maltin. Din il-ħidma ġiet ippreżentata lill-istampa Maltija miċ-chairman ta' MFA SportsPlus, Jason Micallef, li b'sodisfazzjon qal li riċentement clubs Maltin li ħadu sehem fil-kompetizzjoni­jiet Ewropej, jiġifieri, Floriana u Sirens, ġew bżonn is-servizzi tagħhom meta marru ji­lagħbu barra minn xtutna u xogħlhom kien li jieħdu ħsieb il-loġistika kollha possibbli. Huma ħarġu sodisfatti bis-servizz li ngħataw. Is-Sur Micallef żvela wkoll li matul dawn l-aħħar xhur huma ġew ikkuntattjati mill-club tal-Premier Ingliż, Manchester United, biex jiġu jagħmlu kamp ta' taħriġ f'pajjiżna iżda minħabba r- restrizzjonijiet li impona l-Gvern Ingliż fuq diversi tipi ta' vjaġġar, dan kollu sfaxxa fix-xejn. Minkejja kol­lox, iċ-chairman ta' din il- kumpanija kien sodisfatt li team tal-kalibru tar-Red Devils fittex is-servizzi tagħhom. Huwa nnota wkoll li hemm bżonn li jiżdiedu l-faċilitajiet sportivi biex iku­nu jistgħu joffru pakkett aktar kompetittiv lit-timijiet barranin interessati. Huwa għalhekk li huma jkollhom kuntatti kontinwi mal-Ministeru tat-Turiżmu u l-awtoritajiet konċernati biex iżidu dejjem aktar dan il-kunċett ġdid sportiv. L-istess kelliem sostna li bis-saħħa tat-turiżmu sportiv titkattar dejjem aktar is-sostenibbiltá u bi struttura tajba jiżdied aktar in-negozju partikolarment f'dan iż-żmien hekk delikat. Bħala aġenzija huma qed jaħdmu ma' diversi msieħba interessati biex jipprovdu dejjem l-aqwa servizz lil kull team li jiġi jagħmel żmien jitħarreġ f'pajjiżna. Finalment, is-Sur Micallef aċċenna għall-fatt li aħna bħala pajjiż għandna riżorsi li wieħed jista' jieħu vantaġġ minnhom fosthom ix-xemx, il-baħar u r-ramel li wkoll jistgħu jkunu ta' riżors biex team partikolari jagħmel it-taħriġ fuqhom. Dan deher fil-passat fejn timijiet partikolari għażlu li jagħmlu xi sessjonijiet f'xi wħud mill-bajjiet Maltin. Tkellem ukoll ir-rappreżentant fi ħdan l-MFA Sports Plus, Helmut Anhof, fejn beda billi rringrazzja lil dawk kollha involuti għall- kollaborazzjoni li sab biex clubs u timijiet nazzjonali għażlu lil Malta biex jagħ­mlu s-sessjonijiet ta' taħriġ tagħhom. Hu qal li bħalissa l-pandemija tal-Covid-19 hija sfida mhux biss għan-negozju iżda wkoll għat-turiżmu sportiv minħabba r-restriz­zjonijiet kbar li hemm fis-seħħ. Rigward il-ħidma li saret f'dawn l-aħħar snin, b'sodisfazzjon is-Sur Anhof innota li t-timijiet kollha li ġew Malta ħadu gost u fissru l-esperjenza tagħhom bħala waħda unika. Finalment meta mistoqsi dwar timijiet li jistgħu jiġu f'Jannar jew Frar, huwa wieġeb li qed jimxu mal-protokoll miftiehem biex ikun jistgħu jippjanaw dwar dawk il-clubs li diġá kkuntattjaw lil MFA SportsPlus għas-servizzi tagħhom.